Sebehlala namagundane ngenxa kadoti | News24
Sebehlala namagundane ngenxa kadoti
ISITHOMBE: lethiwe makhanyaIndawo yokulahla engekho emthethweni nokuthiwa isilande amagundane.
ABAHLALI baseMbali Unit 1 emgwaqeni uSanqawe nohamba uze uyophumela kuMkhiwane Road bathi impilo ayisekho yinhle njengoba ingemuva lendlu zabo selivele laphenduka indawo yokulahla udoti ngokungemthetho.
Lo mndeni ongathanda ukuba udalulwe uthe awusakwazi ngisho ukuthi uvule amawindi uma ngabe kushisa ilanga ngenxa yephunga kanye nezimpukane.
Utshele i-Echo ukuthi ukulahlwa kukadoti ngemuva kwendlu yabo kuqale eminyakeni emibili eyedlule kodwa manje isimo sesisibi kakhulu njengoba sekucishe kuvaleka ngisho nendlela.
“Ayikho into engalahlwa kule ndawo kusukela kudoti, amanabukeni ezingane ngisho nezihlahla imbala konke kujikijelwa la. Kusuka ngisho abantu abangahlali lana beze bazolahla lana. Kwesinye isikhathi ngisho uthi uhleli uyabagada ukuthi bangalahli kodwa unele usithele ubone sekulahliwe. Kunendlela ehamba khona ngemuva kwendlu kodwa nayo isifuna ukuvaleka ngenxa yokwanda kukadoti,” kubeka ilungu lomndeni.
Uthe ngaphambilini lendawo bebeyisebenzisela ukutshala kodwa abantu bagcina bezitapela kuyona ngoba bethi akusiyona indawo yawo kepha yindawo kamasipala. Uveze ukuthi wabe usuyeka nokwaba ilapho sekuqala khona izinkinga zokuthi lendawo iphendulwe indawo yokulahla udoti ngokungemthetho.
“Kuyanuka akubezekezeleki ikakhulukazi uma ngabe kuke kwashisa. Awukwazi ngisho ukuvula umnyango okanye ukuhlala ngaphandle ngoba kuyanuka. Amagundane nawo ayazenzela njengoba esehleli egcwele layikhaya ephuma kuyona le ndawo. Sisanda kuthola nezinyoka ezintathu nesisola ukuthi ziphume kuyona lendawo njengoba isiphenduke indawo eyihlathi.”
Uthe abakhathazekile nje ngokungcola kuphela kodwa basaba nokuthi le ndawo izogcina isisetshenziselwa ukubamba abantu inkunzi. Uthe uzamile ukulubika udaba ekhanseleni lendawo, uMnu Caiphus Ndawonde, kodwa lamtshela ukuthi umasipala unezinkinga njengoba ungaphansi kweso lomlawuli.
“Into esiyifunayo nje ukuthi kulethwe ugeleja uzohlanza uqoqe wonke lo doti.” Imizamo yokuthola ikhansela ayiphumelelanga.